DEĊIŻJONI Nru 1482/2007/KE TAL-PARLAMENT EWROPEW U TAL-KUNSILL
tal-11 ta’ Diċembru 2007
li tistabbilixxi programm Komunitarju sabiex itejjeb il-ħidma tas-sistemi ta’ tassazzjoni fis-suq intern (Fiscalis 2013) u li tħassar id-Deċiżjoni Nru 2235/2002/KE
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikulari l-Artikolu 95 tiegħu,
Wara li kkunsidraw il-proposta mill-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Filwaqt li jaġixxu bi qbil mal-proċedura stabbilita fl-Artikolu 251 tat-Trattat (2),
Billi:
(1)
Id-Deċiżjoni Nru 888/98/KE tal-Parlament Ewropew u tal-Kunsill tat-30 ta’ Marzu 1998 li tistabbilixxi programm ta’ azzjoni Komunitarja biex ittejjeb is-sistemi ta’ tassazzjoni indiretta tas-suq intern (il-programm Fiscalis) (3) (minn hawn ‘il quddiem imsejjaħ “il-programm 2002”) u d-Deċiżjoni Nru 2235/2002/KE tal-Parlament Ewropew u tal-Kunsill tat-3 ta’ Diċembru 2002 li tadotta programm tal-Komunità biex tittejjeb l-operazzjoni tas-sistemi ta’ tassazzjoni fis-suq intern (il-programm Fiscalis 2003 - 2007) (4) (minn hawn ‘il quddiem imsejjaħ “il-programm 2007”) ikkontribwixxew b’mod sinifikanti għall-kisba ta’ l-għanijiet tat-Trattat. Hu għalhekk meqjus bħala xieraq li l-attivitajiet mibdija taħt dawk il-programmi jitkomplew. Il-programm stabbilit b’din id-Deċiżjoni (minn hawn il-quddiem imsejjaħ ‘il-Programm’) għandu jiġi stabbilit għal perjodu ta’ sitt snin sabiex it-tul tiegħu jiġi allinjat ma’ dak tal-Qafas Finanzjarju Pluriennali li jinsab fil-Ftehim Inter-istituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni Ewropea dwar id-dixxiplina tal-baġit u amministrazzjoni finanzjarja tajba (5).
(2)
Fis-suq intern, l-applikazzjoni effettiva, uniformi u effiċjenti tal-liġi Komunitarja hija essenzjali sabiex is-sistemi tat-taxxa jiffunzjonaw, b’mod partikolari il-ħarsien ta’ l-interessi finanzjarji nazzjonali permezz tal-ġlieda kontra l-evażjoni u l-evitar tat-taxxa, l-evitar ta’ distorzjonijiet fil-kompetizzjoni u t-tnaqqis ta’ piż żejjed fuq l-amministrazzjonijiet u l-persuni li jħallsu t-taxxa. Il-kisba ta’ tali applikazzjoni effettiva, uniformi u effiċjenti tal-liġi Komunitarja hija kwistjoni għall-Komunità, fi sħubija ma’ l-Istati Membri. Il-kooperazzjoni effiċjenti u effettiva fost l-Istati Membri attwali u dawk possibilment futuri, u bejniethom u l-Kummissjoni hija l-element ewlieni fit-tħaddim tas-sistemi tat-tassazzjoni u fil-ġlieda kontra l-frodi. Il-Programm għandu wkoll jgħin sabiex jiġu identifikati prattiċi leġislattivi u amministrattivi li jistgħu jfixklu l-kooperazzjoni u rimedji possibbli għal ostakli lil tali kooperazzjoni.
(3)
Sabiex jiġi appoġġjat il-proċess ta’ adeżjoni minn pajjiżi kandidati, għandhom ikunu pprovduti mezzi prattiċi li permezz tagħhom l-amministrazzjonijiet tat-taxxa ta’ dawk il-pajjiżi jkunu jistgħu jidħlu għas-sensiela sħiħa ta’ ħidmiet meħtieġa taħt il-leġislazzjoni tal-Komunità sa mid-data ta’ l-adeżjoni tagħhom. Għalhekk il-Programm għandu jkun miftuħ għall-pajjiżi kandidati. Strateġija simili għandha tittieħed fir-rigward ta’ pajjiżi potenzjalment kandidati.
(4)
Is-sistemi kompjuterizzati trans-Ewropej ta’ sistemi sikuri ta’ komunikazzjoni u ta’ skambju ta’ l-informazzjoni ffinanzjati taħt il-programm 2007 għandhom sehem importanti ħafna fit-tisħiħ tas-sistemi ta’ tassazzjoni fil-Komunità u għalhekk għandhom ikomplu jiġu ffinanzjati. Barra minn hekk għandu jkun possibbli li fil-Programm jiġu inklużi sistemi oħra ta’ skambju ta’ informazzjoni relatati mat-taxxa bħas-Sistema ta’ Kontroll tal-Moviment tas-Sisa (EMCS) stabbilita bid-Deċiżjoni Nru 1152/2003/KE tal-Parlament Ewropew u tal-Kunsill tas-16 ta’ Ġunju 2003 dwar il-kompjuterizzazzjoni tal-moviment u s-sorveljanza ta’ prodotti suġġetti għas-sisa (6) u kull sistema meħtieġa għall-għanijiet tad-Direttiva tal-Kunsill 2003/48/KE tat-3 ta’ Ġunju 2003 dwar tassazzjoni ta’ dħul minn tifdil fil-forma ta’ ħlas ta’ interessi fil-forma ta’ pagamenti ta’ imgħax (7).
(5)
L-esperjenza miksuba mill-Komunità mill-programmi ta’ l-2002 u l-2007 turi li l-ġbir flimkien ta’ uffiċjali minn amministrazzjonijiet nazzjonali differenti f’attivitajiet professjonali, bħal żjarat ta’ ħidma, seminars, gruppi tal-proġetti u kontrolli multilaterali jikkontribwixxi għall-kisba ta’ l-għanijiet ta’ tali programmi. Għalhekk dawk l-attivitajiet għandhom jitkomplew. Għandu jibqa’ possibbli li jiġu żviluppati tipi ġodda ta’ attivitajiet li jwieġbu b’mod aktar effettiv għall-bżonnijiet li jistgħu jinqalgħu.
(6)
L-esperjenza miksuba mill-programmi ta’ l-2002 u l-2007 turi li l-iżvilupp u l-implimentazzjoni koordinati ta’ programm ta’ taħriġ komuni jikkontribwixxu b’mod sinifikanti għall-għanijiet ta’ tali programmi, b’mod partikulari għall-kisba ta’ standard għoli ta’ għarfien tal-liġi Komunitarja. L-opportunitajiet li joffri l-ambjent ta’ tagħlim elettroniku għandhom jiġu esplorati bis-sħiħ f’dan il-kuntest.
(7)
Uffiċjali attivi fil-qasam tat-tassazzjoni jeħtieġu standard suffiċjenti ta’ kompetenza lingwistika sabiex jikkooperaw u jipparteċipaw fil-Programm. Għandha tkun ir-responsabbiltà tal-pajjiżi parteċipanti li jipprovdu t-taħriġ fil-lingwa meħtieġ għall-uffiċjali tagħhom.
(8)
Hu xieraq li ssir proviżjoni għall-organizzazzjoni ta’ ċerti attivitajiet bil-parteċipazzjoni ta’ esperti, bħal uffiċjali, ta’ pajjiżi terzi jew rappreżentanti ta’ organizzazzjonijiet internazzjonali.
(9)
L-evalwazzjoni ta’ nofs il-perjodu tal-programm 2007 kkonfermat li informazzjoni li tirriżulta mill-attivitajiet tal-programm għandha tkun disponibbli għall-pajjiżi parteċipanti kollha u għall-Kummissjoni.
(10)
Għalkemm ir-responsabbiltà primarja sabiex jinkisbu l-objettivi tal-Programm qiegħda fuq il-pajjiżi parteċipanti, azzjoni Komunitarja hija meħtieġa biex tikkoordina l-attivitajiet taħt il-Programm kif ukoll għall-provvediment ta’ l-infrastruttura u l-istimulu neċessarju.
(11)
Billi l-għanijiet ta’ din id-Deċiżjoni ma jistgħux jinkisbu b’mod suffiċjenti mill-Istati Membri u jistgħu għalhekk, minħabba l-iskala u l-effett ta’ l-azzjoni, jinkisbu aħjar fil-livell tal-Komunità, il-Komunità tista’ tadotta miżuri skond il-prinċipju tas-sussidjarjetà kif stabbilit fl-Artikolu 5 tat-Trattat. Skond il-prinċipju tal-proporzjonalità, kif stabbilit f’dak l-Artikolu, din id-Deċiżjoni ma tmurx lil hinn minn dak li hu neċessarju sabiex jinkisbu dawk l-għanijiet.
(12)
Din id-Deċiżjoni tistabbilixxi, għat-tul kollu tal-programm, pakkett finanzjarju li jikkostitwixxi r-referenza ewlenija, fit-tifsira ta’ punt 37 tal-Ftehim Interistituzzjonali dwar id-dixxiplina tal-baġit u amministrazzjoni finanzjarja tajba għall-awtorità baġitarja waqt il-proċedura baġitarja annwali.
(13)
Il-miżuri meħtieġa għall-implimentazzjoni ta’ din id-Deċiżjoni għandhom jiġu adottati skond id-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat ta’ l-implimentazzjoni konferiti fuq il-Kummissjoni (8),
ADOTTAW DIN ID-DEĊIŻJONI:
KAPITOLU I
DISPOŻIZZJONIJIET ĠENERALI
Artikolu 1
Programm Fiscalis 2013
1. B’dan qed jiġi stabbilit programm ta’ azzjoni pluriennali Komunitarju (Fiscalis 2013) (minn hawn ‘il quddiem imsejjaħ “il-Programm”) għall-perjodu mill-1 ta’ Jannar 2008 sal-31 ta’ Diċembru 2013 biex itejjeb it-tħaddim tas-sistemi ta’ tassazzjoni fis-suq intern.
2. Il-Programm għandu jikkonsisti fl-attivitajiet li ġejjin:
(a)
sistemi ta’ komunikazzjoni u ta’ skambju ta’ informazzjoni;
(b)
kontrolli multilaterali kif definiti fl-Artikolu 2(4);
(ċ)
seminars u gruppi ta’ proġetti;
(d)
żjarat ta’ ħidma;
(e)
attivitajiet ta’ taħriġ;
(f)
attivitajiet oħrajn simili meħtieġa għall-kisba ta’ l-għanijiet tal-Programm.
Il-parteċipazzjoni fl-attivitajiet imsemmija fil-punti (b) sa (f) għandha tkun fuq bażi voluntarja.
Artikolu 2
Definizzjonijiet
Għall-finijiet ta’ din id-Deċiżjoni d-definizzjonijiet li ġejjin għandhom japplikaw:
(1)
“tassazzjoni” għandha tfisser it-taxxi li ġejjin applikati fil-pajjiżi parteċipanti, kif definit fl-Artikolu 3(1):
(a)
taxxa fuq il-valur miżjud;
(b)
taxxi tas-sisa fuq l-alkoħol u l-prodotti tat-tabakk, kif ukoll taxxi fuq prodotti ta’ l-enerġija u ta’ l-elettriku, kif previst fid-Direttivi 92/83/KEE (9), 95/59/KE (10) u 2003/96/KE (11) rispettivament;
(ċ)
taxxi fuq id-dħul u fuq il-kapital kif deskritt fl-Artikolu 1(2) tad-Direttiva tal-Kunsill 77/799/KEE (12);
(d)
taxxi fuq premiums ta’ l-assigurazzjoni kif definit fl-Artikolu 3 tad-Direttiva tal-Kunsill 76/308/KEE (13);
(2)
“amministrazzjoni” għandha tfisser l-awtoritajiet pubbliċi u korpi oħra fil-pajjiżi parteċipanti li huma responsabbli għall-amministrazzjoni tat-tassazzjoni jew attivitajiet relatati mat-taxxa;
(3)
“uffiċjal” għandha tfisser uffiċjal ta’ amministrazzjoni;
(4)
“kontroll multilaterali” għandha tfisser il-kontroll koordinat tar-responsabbiltà rigward it-taxxa ta’ persuna waħda jew aktar li jkunu relatati u taxxabbli, organizzat minn żewġ pajjiżi parteċipanti jew aktar b’interessi komuni jew komplimentari li jinkludu ta’ l-anqas Stat Membru wieħed.
Artikolu 3
Parteċipazzjoni fil-Programm
1. Il-pajjiżi parteċipanti huma l-Istati Membri u l-pajjiżi msemmija fil-paragrafu 2.
2. Il-Programm għandu jkun miftuħ għall-parteċipazzjoni ta’ kwalunkwe minn dawn li ġejjin:
(a)
pajjiżi kandidati li jibbenefikaw minn strateġija ta’ qabel l-adeżjoni, bi qbil mal-prinċipji ġenerali u t-termini u l-kundizzjonijiet ġenerali għall-parteċipazzjoni ta’ dawk il-pajjiżi fil-programmi tal-Komunità stabbiliti fil-Ftehim Qafas u fid-Deċiżjonijiet ta’ Assoċjazzjoni tal-Kunsill relevanti; u
(b)
pajjiżi kandidati potenzjali, skond id-dispożizzjonijiet li għandhom jiġu ddeterminati ma’ dawk il-pajjiżi wara l-istabbiliment ta’ ftehim qafas għall-parteċipazzjoni fi programmi tal-Komunità;
3. Pajjiżi parteċipanti għandhom jkunu rrappreżentati minn uffiċjali.
Artikolu 4
Għanijiet
1. L-għan ġenerali tal-Programm għandu jkun li jittejjeb it-tħaddim kif suppost tas-sistemi ta’ tassazzjoni fis-suq intern billi titkabbar il-koperazzjoni bejn il-pajjiżi parteċipanti, l-amministrazzjonijiet tagħhom u l-uffiċjali.
2. L-għanijiet speċifiċi tal-programm għandhom ikunu dawn li ġejjin:
(a)
fir-rigward tat-taxxa fuq il-valur miżjud u d-dazji tas-sisa:
(i)
li jitħarsu l-iskambju effiċjenti, effettiv u estensiv ta’ informazzjoni u l-kooperazzjoni amministrattiva;
(ii)
li jkun possibbli għall-uffiċjali li jiksbu standard għoli ta’ għarfien tal-liġi Komunitarja u l-implimentazzjoni tagħha fl-Istati Membri; u
(iii)
li jkun żgurat it-titjib kontinwu tal-proċeduri amministrattivi li jqisu l-bżonnijiet ta’ l-amministrazzjonijiet u tal-persuni taxxabbli permezz ta’ l-iżvilupp u t-tixrid ta’ prattika amministrattiva tajba;
(b)
fir-rigward tat-taxxi fuq id-dħul u fuq il-kapital:
(i)
li jitħarsu l-iskambju effiċjenti u effettiv ta’ informazzjoni u l-kooperazzjoni amministrattiva; inkluż il-kondiviżjoni ta’ prattiċi amministrattivi tajbin; u
(ii)
li jkun possibbli għall-uffiċjali li jiksbu standard għoli ta’ għarfien tal-liġi Komunitarja u l-implimentazzjoni tagħha fl-Istati Membri;
(ċ)
fir-rigward ta’ taxxi fuq premiums ta’ l-assigurazzjoni, li tittejjeb il-kooperazzjoni bejn amministrazzjonijiet, sabiex tkun żgurata applikazzjoni aħjar tar-regoli eżistenti; u
(d)
fir-rigward ta’ pajjiżi kandidati u pajjiżi kandidati potenzjali, li jintlaħqu l-bżonnijiet speċjali ta’ dawk il-pajjiżi sabiex dawn jieħdu l-miżuri meħtieġa għall-adeżjoni fil-qasam tal-leġislazzjoni tat-taxxa u l-kapaċità amministrattiva.
Artikolu 5
Programm ta’ Ħidma u indikaturi
Il-Kummissjoni għandha tistabbilixxi programm ta’ ħidma annwali skond il-proċedura ta’ ġestjoni msemmija fl-Artikolu 17(2). Il-programm ta’ ħidma għandu jkun ibbażat fuq skeda ta’ attivitajiet ippjanati għas-sena baġitarja kkonċernata u t-tqassim mistenni tal-fondi. Il-programm ta’ ħidma għandu jkun ippubblikat fuq il-website tal-Kummissjoni.
Il-programm ta’ ħidma għandu jinkludi indikaturi għall-għanijiet speċifiċi tal-Programm stabbiliti fl-Artikolu 4(2), li għandhom jintużaw għall-evalwazzjonijiet ta’ nofs it-terminu u dawk finali tal-Programm bi qbil ma’ l-Artikolu 19.
KAPITOLU II
ATTIVITAJIET TAL-PROGRAMM
Artikolu 6
Sistemi ta’ komunikazzjoni u skambju ta’ informazzjoni
1. Il-Kummissjoni u l-Istati Membri għandhom jiżguraw li s-sistemi ta’ komunikazzjoni u skambju ta’ informazzjoni imsemmija fil-paragrafu 2 huma operazzjonali.
2. Is-sistemi ta’ komunikazzjoni u skambju ta’ informazzjoni għandhom jinkludu dawn li ġejjin:
(a)
In-Netwerk ta’ Komunikazzjoni Komuni/l-Interface tas-Sistemi Komuni (CCN/CSI);
(b)
Is-Sistema ta’ l-Iskambju ta’ l-Informazzjoni fuq il-VAT (VIES);
(ċ)
Sistemi ta’ Dazju;
(d)
Sistema ta’ Kontroll tal-Moviment tas-Sisa (EMCS); u
(e)
kull sistema ġdida relatata mat-taxxa ta’ komunikazzjoni u ta’ skambju ta’ informazzjoni, stabbilita skond il-leġislazzjoni Komunitarja u prevista fil-programm ta’ ħidma li għalih issir referenza fl-Artikolu 5.
3. Il-komponenti Komunitarji tas-sistemi ta’ komunikazzjoni u ta’ skambju ta’ informazzjoni għandhom ikunu l-konnessjonijiet ta’ hardware, u tan-netwerk, li għandhom ikunu komuni għall-Istati Membri kollha.
Il-Kummissjoni għandha, f’isem il-Komunità, tikkonkludi l-kuntratti meħtieġa biex tkun żgurata n-natura operazzjonali ta’ dawk il-komponenti.
4. Il-komponenti mhux Komunitarji tas-sistemi ta’ komunikazzjoni u ta’ skambju ta’ informazzjoni għandhom jinkorporaw id-databases nazzjonali li jiffurmaw parti minn dawn is-sistemi, il-konnessjonijiet tan-netwerk bejn il-komponenti Komunitarji u dawk mhux Komunitarji u dak is-software u l-hardware li kull Stat Membru iqis xieraq għat-tħaddim sħiħ ta’ dawk is-sistemi fl-amministrazzjoni tiegħu.
L-Istati Membri għandhom jiżguraw li l-komponenti mhux Komunitarji jibqgħu operazzjonali u li huma interoperabbli mal-komponenti Komunitarji.
5. Il-Kummissjoni għandha tikkoordina, f’kooperazzjoni ma’ l-Istati Membri, dawk l-aspetti ta’ l-istabbiliment u t-tħaddim tal-komponenti Komunitarji u mhux Komunitarji tas-sistemi u ta’ l-infrastruttura msemmija fil-paragrafu 2 li huma meħtieġa sabiex ikunu żgurati t-tħaddim, l-interkonnettività u t-titjib kontinwu tagħhom. L-Istati Membri għandhom iżommu ma’ l-iskedi u t-termini stabbiliti għal dak il-għan.
Artikolu 7
Kontrolli Multilaterali
Minn fost il-kontrolli multilaterali li huma jorganizzaw, il-pajjiżi parteċipanti għandhom jagħżlu dawk li l-ispejjeż tagħhom jitħallsu mill-Komunità bi qbil ma’ l-Artikolu 14. Wara kull kontroll ta’ dan it-tip għandu jiġi pprezentat rapport ta’ evalwazzjoni lill-Kummissjoni.
Artikolu 8
Seminars u gruppi tal-proġetti
Il-Kummissjoni u l-pajjiżi parteċipanti għandhom jorganizzaw seminars u gruppi tal-proġetti flimkien.
Artikolu 9
Żjarat ta’ Ħidma
1. Il-pajjiżi parteċipanti jistgħu jorganizzaw żjarat ta’ ħidma għall-uffiċjali. Iż-żjarat ta’ ħidma m’għandhomx ikunu ta’ aktar minn xahar. Kull żjara ta’ ħidma għandha timmira lejn attività professjonali partikulari u għandha titħejja b’mod suffiċjenti, tiġi mmonitorjata u sussegwentement tiġi evalwata mill-uffiċjali u mill-amministrazzjonijiet ikkonċernati.
2. Il-pajjiżi parteċipanti għandhom jippermettu li l-uffiċjali taż-żjara jkollhom sehem effettiv fl-attivitajiet ta’ l-amministrazzjoni ospitanti. Għal dan il-għan, l-uffiċjali taż-żjara għandhom ikunu awtorizzati li jwettqu l-ħidmiet relatati mad-dmirijiet fdati lilhom mill-amministrazzjoni ospitanti skond is-sistema legali tagħha.
3. Matul iż-żjara ta’ ħidma, ir-responsabbiltà ċivili ta’ l-uffiċjal taż-żjara fit-twettiq tad-dmirijiet tiegħu għandha tiġi ttrattata bl-istess mod bħal dik ta’ l-uffiċjali ta’ l-amministrazzjoni ospitanti. L-uffiċjali taż-żjara huma marbutin bl-istess regoli ta’ segretezza professjonali u trasparenza bħall-uffiċjali ta’ l-amministrazzjoni ospitanti.
Artikolu 10
Attivitajiet ta’ taħriġ
1. Il-pajjiżi parteċipanti, f’kooperazzjoni mal-Kummissjoni, għandhom jinkoraġġixxu l-kooperazzjoni strutturata bejn il-korpi nazzjonali ta’ taħriġ u l-uffiċjali responsabbli għat-taħriġ fl-amministrazzjonijiet tat-tassazzjoni, u b’mod partikulari permezz tal-mezzi li ġejjin:
(a)
l-iżvilupp ta’ programmi ta’ taħriġ eżistenti u, fejn meħtieġ, programmi ġodda biex jipprovdu gafas komuni ta’ taħriġ għall-uffiċjali biex ikunu jistgħu jiksbu l-ħiliet u l-għarfien professjonali komuni meħtieġ;
(b)
fejn xieraq, il-ftuħ ta’ korsijiet ta’ taħriġ fil-qasam tat-tassazzjoni lill-uffiċjali mill-pajjiżi parteċipanti kollha, fejn dawn il-korsijiet huma pprovduti minn pajjiż parteċipanti għall-uffiċjali tiegħu stess;
(ċ)
fejn xieraq, l-iżvilupp ta’ l-għodda meħtieġa għal taħriġ komuni ta’ taxxa.
2. Il-pajjiżi parteċipanti għandhom, fejn jixraq, jintegraw il-programmi ta’ taħriġ żviluppati konġuntement imsemmija fil-paragrafu 1(a) fil-programmi nazzjonali tagħhom ta’ taħriġ.
Il-pajjiżi parteċipanti għandhom jiżguraw li l-uffiċjali tagħhom jirċievu t-taħriġ tal-bidu u dak kontinwu meħtieġ biex jiksbu l-ħiliet u l-għarfien professjonali komuni skond il-programmi ta’ taħriġ komuni, u t-taħriġ lingwistiku meħtieġ sabiex l-uffiċjali jiksbu livell suffiċjenti ta’ kompetenza lingwistika għall-parteċipazzjoni fil-Programm.
Artikolu 11
Parteċipazzjoni f’attivitajiet taħt il-Programm
Esperti, bħal rappreżentanti ta’ organizzazzjonijiet internazzjonali, u uffiċjali ta’ pajjiżi terzi jistgħu jipparteċipaw f’attivitajiet organizzati fi ħdan il-Programm kull meta dan hu essenzjali sabiex jiksbu l-għanijiet stabbiliti fl-Artikolu 4.
Artikolu 12
Skambju ta’ informazzjoni
Informazzjoni li toħroġ mill-attivitajiet tal-programm imsemmija fl-Artikolu 1(2) għandha tkun skambjata bejn il-pajjiżi parteċipanti u l-Kummissjoni dejjem jekk hija tikkontribwixxi għall-kisba ta’ l-għanijiet tal-Programm.
KAPITOLU III
DISPOŻIZZJONIJIET FINANZJARJI
Artikolu 13
Qafas Finanzjarju
1. Il-pakkett finanzjarju għall-implimentazzjoni tal-Programm għall-perjodu mill-1 ta’ Jannar 2008 sal-31 ta’ Diċembru 2013 b’dan għandu jkun ta’ EUR 156 900 000.
2. L-approprjazzjonijiet annwali għandhom jiġu awtorizzati mill-awtorità tal-baġit fil-limiti tal-qafas finanzjarju pluriennali, bi qbil mal-punt 37 tal-Ftehim Interistituzzjonali dwar id-dixxiplina tal-baġit u l-amministrazzjoni finanzjarja tajba.
Artikolu 14
Infiq
1. L-infiq meħtieġ għall-implimentazzjoni tal-Programm għandu jkun għall-kont tal-Komunità u l-pajjiżi parteċipanti, skond il-paragrafi 2 sa 6.
2. L-ispejjeż li ġejjin għandhom ikunu għall-kont tal-Komunità:
(a)
l-ispiża ta’ l-akkwist, l-iżvilupp, l-istallazzjoni, il-manutenzjoni u t-tħaddim ta’ kuljum tal-komponenti Komunitarji tas-sistemi ta’ komunikazzjoni u ta’ skambju ta’ informazzjoni deskritti fl-Artikolu 6(3);
(b)
l-ispejjeż ta’ l-ivvjaġġar u ta’ l-għajxien imġarrba mill-uffiċjali tal-pajjiżi parteċipanti relatati mal-kontrolli multilaterali, iż-żjarat ta’ ħidma, is-seminars u l-gruppi tal-proġetti;
(ċ)
l-ispejjeż ta’ l-organizzazzjoni ta’ seminars;
(d)
l-ispejjeż ta’ l-ivvjaġġar u ta’ l-għajxien imġarrba minn esperti li jkunu qed jipparteċipaw fl-attivitajiet imsemmija fl-Artikolu 11;
(e)
l-ispejjeż ta’ l-akkwist, l-iżvilupp, l-istallazzjoni, il-manutenzjoni tas-sistemi ta’ taħriġ u l-moduli tat-taħriġ safejn dawn ikunu komuni għall-pajjiżi parteċipanti kollha; u
(f)
l-ispejjeż ta’ attivitàjiet oħra imsemmija fl-Artikolu 1(2)(f), sa massimu ta’ 5 % ta’ l-ispiża globali għall-programm kollu.
3. Il-pajjiżi parteċipanti għandhom jikkooperaw mal-Kummissjoni sabiex jiżguraw li l-approprjazzjonijiet jiġu użati skond il-prinċipju tal-ġestjoni finanzjarja soda.
Il-Kummissjoni għandha tiddetermina r-regoli relatati mal-ħlas ta’ l-ispejjeż u għandha tikkomunikahom lill-pajjiżi parteċipanti bi qbil mar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Kommunitajiet Ewropej (14) (minn hawn ‘il quddiem imsejjaħ “ir-Regolament Finanzjarju”).
4. Il-Kummissjoni għandha, bi qbil mal-proċedura ta’ ġestjoni msemmija fl-Artikolu 17(2), tadotta kwalunkwe miżura neċessarja għall-ġestjoni tal-baġit tal-Programm.
5. L-allokazzjoni finanzjarja għal dan il-Programm tista’ tkopri wkoll spejjeż relatati ma’ attivitajiet preparatorji, ta’ monitoraġġ, ta’ kontroll, ta’ awditjar u ta’ evalwazzjoni, li huma meħtieġa direttament għall-ġestjoni tal-Programm u l-kisba ta’ l-għanijiet tiegħu, u b’mod partikulari studji, laqgħat, azzjonijiet ta’ informazzjoni u ta’ pubblikazzjoni, spejjeż relatati ma’ netwerks ta’ l-IT iffukati fuq skambju ta’ informazzjoni, flimkien ma’ spejjeż għal għajnuna teknika u amministrattiva oħra li l-Kummissjoni tista’ ġġarrab għall-ġestjoni tal-Programm.
Is-sehem ta’ l-infiq amministrattiv m’għandux, in ġenerali, ikun iktar minn 5 % ta’ l-ispiża globali tal-Programm, inkluż l-infiq amministrattiv allokat lill-Kummissjoni.
6. L-ispejjeż li ġejjin għandhom ikunu għall-kont tal-pajjiżi parteċipanti:
(a)
l-ispejjeż ta’ l-akkwist, l-iżvilupp, l-istallazzjoni, il-manutenzjoni u t-tħaddim ta’ kuljum tal-komponenti tas-sistemi ta’ komunikazzjoni u ta’ skambju ta’ informazzjoni li mhumiex Komunitarji msemmija fl-Artikolu 6(4); u
(b)
l-ispejjeż relatati mat-taħriġ tal-bidu u dak kontinwu, li jinkludi taħriġ lingwistiku, ta’ l-uffiċjali tagħhom.
Artikolu 15
L-applikabbiltà tar-Regolament Finanzjarju
Ir-Regolament Finanzjarju għandu japplika għal kull għotja skond it-tifsira ta’ l-Artikoli 108 sa 130 li tingħata taħt din id-Deċiżjoni. B’mod partikolari ftehim bil-miktub u bil-quddiem, fis-sens ta’ l-Artikolu 108 tar-Regolament Finanzjarju u d-dispożizzjonijiet ta’ implimentazzjoni dettaljati tiegħu, għandu jkun konkluż mal-benefiċjarji, li għandhom jiddikjaraw l-qbil tagħhom għall-awditjar mill-Qorti ta’ l-Awdituri ta’ l-użu li għamlu mill-iffinanzjar li ngħata lilhom. Tali awditjar jista’ jsir mingħajr avviż bil-quddiem.
Artikolu 16
Kontroll finanzjarju
Id-deċiżjonijiet fuq il-finanzjament u kull ftehim jew kuntratt li jirriżulta minn din id-Deċiżjoni għandhom ikunu suġġetti għall-kontroll finanzjarju u jekk meħtieġ, għall-awditjar fuq il-post mill-Kummissjoni, b’mod partikulari mill-Uffiċċju Ewropew ta’ Kontra l-Frodi (OLAF), u mill-Qorti ta’ l-Awdituri.
KAPITOLU IV
DISPOŻIZZJONIJIET OĦRA
Artikolu 17
Kumitat
1. Il-Kummissjoni għandha tkun megħjuna mill-“Kumitat Fiscalis”.
2. Fejn issir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE, b’kont meħud tad-dispożizzjonijiet ta’ l-Artikolu 8 tagħha.
Il-perjodu stabbilit fl-Artikolu 4(3) tad-Deċiżjoni 1999/468/KE għandu jkun ta’ tliet xhur.
Artikolu 18
Segwitu
Il-programm għandu jkun suġġett għal sorveljanza kontinwa konġunta mill-pajjiżi parteċipanti u mill-Kummissjoni.
Artikolu 19
Evalwazzjonijiet ta’ nofs il-perjodu u finali
1. Evalwazzjonijiet ta’ nofs il-perjodu u finali tal-Programm għandhom jitwettqu taħt ir-responsabbiltà tal-Kummissjoni bl-użu tar-rapporti msemmija fil-paragrafu 2 u ta’ kwalunkwe informazzjoni relevanti oħra. Il-Programm għandu jkun evalwat f’termini ta’ l-għanijiet stabbiliti fl-Artikolu 4.
L-evalwazzjoni ta’ nofs il-perjodu għandha tirrevedi r-riżultati miksuba f’nofs il-perjodu tal-Programm f’termini ta’ l-effikaċja u l-effiċjenza, kif ukoll l-issuktar tar-rilevanza ta’ l-għanijiet tal-Programm u l-impatt ta’ l-attivitajiet tiegħu. Għandha tevalwa wkoll l-użu ta’ l-iffinanzjar u l-progress tas-segwitu u ta’ l-implimentazzjoni.
L-evalwazzjoni finali għandha tiffoka fuq l-effikaċja u l-effiċjenza ta’ l-attivitajiet tal-Programm. L-evalwazzjonijiet ta’ nofs it-terminu u finali għandhom jiġu ppubblikati fuq il-website tal-Kummissjoni.
2. Il-pajjiżi parteċipanti għandhom jissottomettu lill-Kummissjoni r-rapporti ta’ evalwazzjoni li ġejjin:
(a)
sa l-31 ta’ Marzu 2011, rapport ta’ evalwazzjoni ta’ nofs it-terminu dwar ir-rilevanza, l-effikaċja u l-effiċjenza tal-Programm; u
(b)
sa l-31 ta’ Marzu 2014, rapport ta’ evalwazzjoni finali li jiffoka fuq l-effikaċja u l-effiċjenza tal-Programm,.
3. Fuq il-bażi tar-rapporti msemmija fil-paragrafu 2 u kwalunkwe informazzjoni oħra relevanti, il-Kummissjoni għandha tissottometti r-rapporti li ġejjn lill-Parlament Ewropew u lill-Kunsill:
(a)
sa l-31 ta’ Lulju 2011, rapport ta’ evalwazzjoni ta’ nofs it-terminu u komunikazzjoni fuq kemm ikun tajjeb li l-Programm jitkompla, akkumpanjata, fejn xieraq, bi proposta; u
(b)
sa l-31 ta’ Lulju 2014, ir-rapport ta’ evalwazzjoni finali.
Dawn ir-rapporti għandhom jintbagħtu wkoll lill-Kumitat Ekonomiku u Soċjali u lill-Kumitat tar-Reġjuni għall-informazzjoni tagħhom.
Artikolu 20
Revoka
Id-Deċiżjoni Nru. 2235/2002/KE għandha tkun irrevokata b’effett mill-1 ta’ Jannar 2008.
Madankollu, obbligazzjonijiet finanzjarji relatati ma’ azzjonijiet segwiti taħt dik id-Deċiżjoni għandhom ikomplu jsiru skond dik id-Deċiżjoni sakemm jitlestew.
Artikolu 21
Id-dħul fis-seħħ
Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Għandha tapplika mill-1 ta’ Jannar 2008.
Artikolu 22
Id-Destinatarji
Din id-Deċiżjoni hija indirizzata lill-Istati Membri.
Magħmula fi Strasburgu, 11 ta’ Diċembru 2007.